ปูเรียกถกคณะทำงานด้านศก.แก้บาทแข็ง
นายกรัฐมนตรี เรียกคณะทำงานกำกับการบริหารนโยบายเศรษฐกิจ หารือ ปัญหาค่าเงินบาท
8 พ.ค. 2556

นายกรัฐมนตรี เรียกคณะทำงานกำกับการบริหารนโยบายเศรษฐกิจ หารือ ปัญหาค่าเงินบาท
น.ส. ยิ่งลักษณ์ ชินวัตร นายกรัฐมนตรี เรียกรัฐมนตรีและคณะทำงานกำกับการบริหารนโยบายเศรษฐกิจที่เกี่ยวข้อง เช่น นายกิตติรัตน์ ณ ระนอง รองนายกรัฐมนตรีและรัฐมนตรีว่าการกระทรวงการคลัง ,นายประสาร ไตรรัตน์วรกุล ผู้ว่าการธนาคารแห่งประเทศไทย(ธปท.) ,นายวรวิทย์ จำปีรัตน์ ผู้อำนวยการสำนักงบประมาณ ,นายอาคม เติมพิทยาไพสิฐ เลขาธิการคณะกรรมการพัฒนาการเศรษฐกิจและสังคมแห่งชาติ (สศช.) ,นายอารีพงศ์ ภู่ชอุ่ม ปลัดกระทรวงการคลัง หารือความชัดเจนของมาตรการแก้ปัญหาความผันผวนของอัตราแลกเปลี่ยนเงินบาทและแนวทางการช่วยบรรเทาผลกระทบให้กับผู้ประกอบการภาคอุตสาหกรรมส่งออก ,ภาคอุตสาหกรรมสินค้าเกษตร , ภาคอุตสาหกรรมอาหารและผลิตภัณฑ์ ที่ได้รับผลกระทบจากการแข็งค่าขึ้นของเงินบาทตั้งแต่ต้นปีที่ผ่านมาจนถึงขณะนี้ 
ที่ประชุมมีการหารือว่า แม้ช่วงนี้ค่าเงินบาทจะทรงตัวอยู่ที่ระดับประมาณ 29 บาทต่อดอลลาร์สหรัฐฯ แต่ไม่ควรประมาทต้องเฝ้าระวังอย่างใกล้ชิด เนื่องจากปัจจัยภายนอกประเทศที่มีการออกมาตรการผ่อนปรนทางการเงิน(คิวอี)ในการอัดฉีดเม็ดเงินเข้าสู่ระบบกระตุ้นเศรษฐกิจของแต่ละประเทศ ทั้งในกลุ่มยุโรป(อียู)และญี่ปุ่น โดยเฉพาะญี่ปุ่น หลังประกาศใช้มาตรการคิวอี คาดว่า จะมีกระแสเงินทุนไหลออกจากญี่ปุ่นเพิ่มขึ้น ซึ่งตลาดพันธบัตรไทยถือว่ามีความน่าสนใจมากเมื่อเปรียบเทียบกับตลาดพันธบัตรอื่นๆในภูมิภาค เพราะอัตราแลกเปลี่ยนเงินบาทไทยยังถือว่าแข็งค่าอยู่ในระดับที่นักลงทุนและนักเก็งกำไรจะใช้โอกาสนี้เข้ามาลงทุน ซึ่งรัฐบาลจำเป็นต้องมีการหารือและติดตามสถานการณ์อย่างใกล้ชิดมากขึ้นในทุกภาคส่วนที่มีปัจจัยเสี่ยงจะได้รับผลกระทบอีก 
อย่างไรก็ตาม นายกรัฐมนตรีได้เร่งให้กระทรวงการคลังและธนาคารแห่งประเทศไทย(ธปท.) หารือมาตรการที่เป็นไปในทิศทางเดียวกันออกมาให้เร็วที่สุด เพื่อช่วยเหลือผู้ประกอบการส่งออก และลดการขาดทุนสภาพคล่องของ ธปท. ในการดูดซับเงินทุนไหลเข้าจากต่างประเทศในตลาดตราสารหนี้และตลาดทุนไทยลงด้วย คาดว่ารองนายกรัฐมนตรีและรัฐมนตรีว่าการกระทรวงการคลัง จะรายงานผลการหารือการแก้ปัญหาค่าเงินบาทอย่างไม่เป็นทางการกับผู้ว่าการธนาคารแห่งประเทศไทย(ธปท.)เมื่อช่วงค่ำที่ผ่านมาให้นายกรัฐมนตรีรับทราบด้วย